#### SVEUČILIŠTE JOSIPA JURJA STROSSMAYERA U OSIJEKU

#### Građevinski i arhitektonski fakultet Osijek

**P R A V I L N I K**

**o završnim i diplomskim ispitima**

**Osijek, travanj 2019. g.**

**Sadržaj**

[**I. OPĆE ODREDBE 3**](#_Toc6300168)

[**II. ODBOR ZA ZAVRŠNE I DIPLOMSKE ISPITE 4**](#_Toc6300169)

[**III. MENTOR I KOMENTOR 4**](#_Toc6300170)

[**III.1. Mentor i komentor za izradu završnog rada 5**](#_Toc6300171)

[**III.2. Mentor i komentor za izradu diplomskog rada 5**](#_Toc6300172)

[**IV. ZAVRŠNI RAD 5**](#_Toc6300173)

[**IV.1. Završni rad na preddiplomskom sveučilišnom studiju Građevinarstvo i preddiplomskom stručnom studiju Građevinarstvo 5**](#_Toc6300174)

[**IV.1.1. Zahtjev za dodjelu predmeta završnog rada 5**](#_Toc6300175)

[**IV.1.2. Završni rad - postupak 6**](#_Toc6300176)

[**IV.1.3. Ocjena završnog rada 7**](#_Toc6300177)

[**IV.2. Završni rad na preddiplomskom sveučilišnom studiju Arhitektura i urbanizam 8**](#_Toc6300178)

[**IV.2.1. Zahtjev za imenovanje mentora završnog rada 8**](#_Toc6300179)

[**IV.2.2. Završni rad - postupak 9**](#_Toc6300180)

[**IV.2.3. Ocjena završnog rada 9**](#_Toc6300181)

[**IV.3. Evidencija o završnim radovima 10**](#_Toc6300182)

[**V. DIPLOMSKI RAD 11**](#_Toc6300183)

[**V.1. Zahtjev za dodjelu teme diplomskog rada 11**](#_Toc6300184)

[**V.2. Diplomski rad - postupak 12**](#_Toc6300185)

[**V.3. Ocjena diplomskog rada 12**](#_Toc6300186)

[**V.4. Diplomski ispit 13**](#_Toc6300187)

[**VI. SVEČANA PROMOCIJA 14**](#_Toc6300188)

[**VI.1. Diploma 14**](#_Toc6300189)

[**VII. PRIJELAZNE I ZAVRŠNE ODREDBE 15**](#_Toc6300190)

Temeljem članka 129. stavka 2. podstavka 5. Statuta Građevinskog i arhitektonskog fakulteta Osijek - pročišćeni tekst i sukladno članku 77. Pravilnika o studijima i studiranju na Sveučilištu Josipa Jurja Strossmayera u Osijeku, Fakultetsko vijeće Građevinskog i arhitektonskog fakulteta Osijek na 210. redovitoj sjednici, održanoj 16. travnja 2019. godine, donijelo je

#### P R A V I L N I K

**o završnim i diplomskim ispitima**

# OPĆE ODREDBE

**Članak 1.**

1. Pravilnikom o završnim i diplomskim ispitima (u daljnjem tekstu: Pravilnik) uređuju se pitanja izrade završnog rada, prava i obveza studenata, mentora, komentora, ispitnih povjerenstava i Odbora za završne i diplomske ispite (u daljnjem tekstu: Odbor), te ostala pitanja u vezi sa završnim radom na preddiplomskom sveučilišnom studiju Građevinarstvo, preddiplomskom sveučilišnom studiju Arhitektura i urbanizam te preddiplomskom stručnom studiju Građevinarstvo Građevinskog i arhitektonskog fakulteta Osijek (u daljnjem tekstu: Fakultet).
2. Pravilnikom se također uređuju pitanja izrade diplomskog rada / specijalističkog diplomskog rada (u daljnjem tekstu: diplomski rad), obrane diplomskog rada, prava i obveza studenata, mentora, komentora, povjerenstava, te ostala pitanja u svezi s diplomskim radom i diplomskim ispitom na diplomskom sveučilišnom studiju i specijalističkom diplomskom stručnom studiju Fakulteta.

#### Članak 2.

1. Studenti preddiplomskih sveučilišnih studija i preddiplomskog stručnog studija obvezni su na kraju studija izraditi završni rad.
2. Završni rad je samostalno djelo studenta u kojemu pod voditeljstvom mentora obrađuje određenu temu. Tema završnog rada može se odnositi na teorijsku ili praktičnu problematiku.
3. Završnim radom student treba dokazati da je sposoban primjenjivati znanje stečeno tijekom studija i pokazati da može uspješno rješavati zadatke svoje struke na razini naziva stečenog diplomom.
4. Student diplomskog sveučilišnog studija i specijalističkog diplomskog stručnog studija obvezan je, na kraju studija, izraditi diplomski rad i položiti diplomski ispit.
5. Diplomski rad je samostalno stručno djelo studenta u kojemu pod voditeljstvom mentora obrađuje određenu stručnu temu kojom se teorijske spoznaje stavljaju izravno u funkciju rješavanja praktičnih problema.

Diplomski rad može sadržavati znanstveno-istraživačku komponentu.

1. Diplomskim radom student mora dokazati da je sposoban primjenjivati znanje stečeno tijekom studija i pokazati da može uspješno rješavati zadatke svoje struke na razini naziva stečenog diplomom.
2. Diplomski rad piše se na hrvatskome jeziku, a uz suglasnost Odbora za završne i diplomske ispite, može biti i na nekom od svjetskih jezika. Student koji želi pisati rad na nekom od svjetskih jezika dužan je, uz suglasnost mentora, podnijeti pisani zahtjev Odboru za završne i diplomske radove.
3. Naslov, sažetak i ključne riječi diplomskog rada moraju biti napisani na hrvatskom i engleskom jeziku te na jeziku na kojemu je rad napisan.

# ODBOR ZA ZAVRŠNE I DIPLOMSKE ISPITE

#### Članak 3.

1. Odbor je stalno tijelo Fakultetskog vijeća koje vodi cjelokupan postupak vezan uz završni rad, odnosno diplomski rad i ispit.
2. Odbor čine predsjednik, šest članova i tajnik Odbora.
3. Predsjednik Odbora je prodekan za nastavu i studente, a ostali članovi Odbora su nastavnici izabrani u znanstveno-nastavna zvanja. Tajnika Odbora bira se između nastavnika izabranih u znanstveno-nastavna zvanja ili nastavna zvanja.
4. Članove Odbora imenuje Fakultetsko vijeće.
5. Mandatno razdoblje članova Odbora je četiri godine, sukladno Statutu Fakulteta.
6. Plan održavanja sjednica, raspored rokova predaje diplomskih radova, raspored rokova diplomskih ispita te datume promocija utvrđuje Odbor najkasnije do 1. listopada za sljedeću akademsku godinu.

# MENTOR I KOMENTOR

#### Članak 4.

#### Student izrađuje završni, odnosno diplomski rad pod vodstvom mentora.

#### Odbor, u skladu sa stavkom jedan (1) ovoga članka, imenuje mentora.

#### Mentor je odgovoran za dodjelu teme završnog odnosno diplomskog rada, obvezan je voditi studenta u izradi rada vezano za preporuku literature, odgovarajućih podataka i/ili drugih radnji potrebnih za izradu rada, kao i za odgovarajuću znanstveno-stručnu kvalitetu konačnog završnog, odnosno diplomskog rada.

## III.1. Mentor i komentor za izradu završnog rada

#### Članak 5.

#### Mentor završnog rada može biti nositelj predmeta iz kojega se može raditi završni rad (na preddiplomskom sveučilišnom studiju Građevinarstvo (Prilog 7-10-1), na preddiplomskom stručnom studiju Građevinarstvo (Prilog 7-10-2), te na preddiplomskom sveučilišnom studiju Arhitektura i urbanizam jedan od nositelja predmeta Urbanističko-arhitektonski studio - završni rad).

#### Osim mentora, na izradi završnog rada može biti imenovan i komentor.

#### Komentora pri izradi završnog rada predlaže mentor, a odobrava Odbor.

#### Komentori mogu biti nastavnici koji su izabrani u znanstveno-nastavno zvanje, nastavno zvanje, suradničko zvanje poslijedoktoranda, priznati stručnjaci iz gospodarstva ili drugih institucija iz područja iz kojega se piše završni rad, a uz suglasnost Odbora.

## III.2. Mentor i komentor za izradu diplomskog rada

#### Članak 6.

#### Mentor diplomskog rada, odnosno specijalističkog diplomskog rada može biti nositelj predmeta iz kojega se može raditi diplomski (Prilog 7-11-1), odnosno specijalistički diplomski rad (Prilog 7-11-2).

#### Osim mentora, na izradi diplomskog rada može biti imenovan i komentor.

#### Komentora pri izradi diplomskog rada predlaže mentor, a odobrava Odbor.

#### Komentori diplomskog rada mogu biti nastavnici koji su izabrani u znanstveno-nastavno zvanje, suradničko zvanje poslijedoktoranda, priznati stručnjaci iz gospodarstva ili drugih institucija iz područja iz kojega se piše diplomski rad, a uz suglasnost Odbora.

#### Komentori specijalističkog diplomskog rada mogu biti nastavnici koji su izabrani u znanstveno-nastavno zvanje, nastavno zvanje, suradničko zvanje poslijedoktoranda, priznati stručnjaci iz gospodarstva ili drugih institucija iz područja iz kojega se piše diplomski rad, a uz suglasnost Odbora.

# ZAVRŠNI RAD

## IV.1. Završni rad na preddiplomskom sveučilišnom studiju Građevinarstvo i preddiplomskom stručnom studiju Građevinarstvo

### IV.1.1. Zahtjev za dodjelu predmeta završnog rada

#### Članak 7.

#### Student preddiplomskog sveučilišnog studija Građevinarstvo ili preddiplomskog stručnog studija Građevinarstvo podnosi zahtjev za dodjelu predmeta završnog rada prije početka posljednjeg semestra studija.

#### Članak 8.

1. U zahtjevu za dodjelu predmeta završnog rada na preddiplomskom sveučilišnom studiju Građevinarstvo i preddiplomskom stručnom studiju Građevinarstvo (Obrazac OB-7-10-1) student navodi predmete i mentore kod kojih želi raditi završni rad.
2. Predmet završnog rada preddiplomskog sveučilišnog studija Građevinarstvo i preddiplomskog stručnog studija Građevinarstvo odobrava se najdulje na dvije kalendarske godine. Ako student ne izradi završni rad u navedenom roku, obvezan je podnijeti novi zahtjev za dodjelu predmeta (OB-7-10-6).
3. Studentima koji studiraju na izvanrednom studiju, kao i studentima koji su korisnici stipendija ili kredita, završni rad može biti dodijeljen u skladu s potrebama tvrtke, stipenditora, odnosno kreditora.
4. Studentima može, na prijedlog nastavnika, biti dodijeljen završni rad iz stručnih ili znanstveno-istraživačkih tema koje se obrađuju na Fakultetu.

**Članak 9.**

1. Tema završnog rada na preddiplomskom sveučilišnom studiju Građevinarstvo i preddiplomskom stručnom studiju Građevinarstvo dodjeljuje se iz predmeta koji se izvode na Fakultetu te koje je student upisao, a koji se nalaze na popisu predmeta koje utvrđuje Fakultetsko vijeće i sastavni je dio ovog Pravilnika (Prilog 7-10-1 i Prilog 7-10-2).
2. Dodjelu predmeta iz kojega će student raditi završni rad provodi Odbor prema rang listi načinjenoj na temelju prosjeka ocjena ostvarenog na prvoj i drugoj godini preddiplomskog stručnog studija Građevinarstvo, odnosno preddiplomskog sveučilišnog studija Građevinarstvo.

### IV.1.2. Završni rad - postupak

**Članak 10.**

1. Na osnovi zahtjeva studenata preddiplomskog stručnog studija Građevinarstvo Odbor je obvezan, najkasnije do 28. veljače, napraviti konačni raspored studenata po predmetima i mentorima i komentorima te o tome izvijestiti mentore i komentore, studente i Ured za studente.
2. Na osnovi zahtjeva studenata preddiplomskog sveučilišnog studija Građevinarstvo Odbor je obvezan, najkasnije do 1. travnja, napraviti konačni raspored studenata po predmetima i mentorima i komentorima te o tome izvijestiti mentore i komentore, studente i Ured za studente.

**Članak 11.**

1. Temu za završni rad na preddiplomskom stručnom studiju Građevinarstvo i preddiplomskom sveučilišnom studiju Građevinarstvo zadaje mentor, a odobrava Odbor.

1. Završni rad na preddiplomskom stručnom studiju Građevinarstvo i preddiplomskom sveučilišnom studiju Građevinarstvo mora biti takav da ga student može izraditi za četrdeset pet dana.

**Članak 12.**

1. Završni rad na preddiplomskom sveučilišnom studiju Građevinarstvo student može predati svaki mjesec, do petnaestog dana u mjesecu (osim kolovoza), a ocjena će biti upisana kada budu položeni svi ispiti. Ako se student želi upisati na diplomski sveučilišni studij sljedeće akademske godine, završni rad mora biti predan najkasnije do 15. rujna.
2. Završni rad na preddiplomskom stručnom studiju student može predati svaki mjesec, do petnaestog dana u mjesecu (osim kolovoza), a ocjena će biti upisana kada budu položeni svi ispiti.
3. Student je dužan pridržavati se dinamike izrade pojedinih cjelina završnog rada, koju propisuje mentor putem javno objavljenih smjernica za njegovu izradu.
4. Rok između predaje rada i upisa ocjene na preddiplomskom sveučilišnom studiju Građevinarstvo i preddiplomskom stručnom studiju Građevinarstvo može biti najdulje godinu dana.
5. U slučaju prekoračenja roka iz stavka četiri (4) ovoga članka, student je obvezan podnijeti novi zahtjev za dodjelu predmeta (Obrazac OB-7-10-6).

**Članak 13.**

1. Oblik i sadržaj naslovnice završnog rada, kao i sastavnice na grafičkim prilozima rada, prikazan je u Obrascu OB-7-10-4.
2. Završni rad mora biti predan u jednom primjerku mentoru, koji će rad pregledati i sastaviti mišljenje s prijedlogom o prihvaćanju ili neprihvaćanju završnog rada i pokretanju daljnjeg postupka (Obrazac OB-7-10-2).

### IV.1.3. Ocjena završnog rada

**Članak 14.**

1. Ako predani završni rad prema mišljenju mentora ne zadovoljava svojom kvalitetom i opsegom, vraća ga studentu na doradu.
2. Ako i nakon dopune završnog rada mentor ocijeni rad negativno, student se upućuje na ponovno pokretanje postupka dobivanja teme završnog rada.

**Članak 15.**

Nakon što je student položio sve ispite i nakon što je mentor pozitivno ocijenio završni rad, student će Uredu za studente dostaviti:

1. potvrdu da je završni rad predan s prijedlogom o prihvaćanju (Obrazac OB-7-10-2)
2. indeks i studentsku iskaznicu
3. obrazac u koji se unose podatci o položenim ispitima (Obrazac: OB-7-10-9)
4. izjavu studenta da je ispunio sve obveze za završetak studija (Obrazac: OB-7-10-8)
5. tri primjerka spiralno uvezanog završnog rada
6. cjelovitu elektroničku datoteku završnog rada u PDF formatu
7. izjavu studenta o pohrani završnog rada u institucijski, sveučilišni i nacionalni digitalni repozitorij (Obrazac: OB-7-10-5)
8. izjavu o izvornosti završnog rada (Obrazac: OB-7-10-7).

**Članak 16.**

Ured za studente provjerit će dostavljene dokumente studenta iz prethodnog članka ovog Pravilnika i uložiti ih u dosje studenta.

**Članak 17.**

1. Stalna Povjerenstva za ocjenu završnog rada na preddiplomskom sveučilišnom studiju Građevinarstvo i preddiplomskom stručnom studiju Građevinarstvo (u daljnjem tekstu: Povjerenstva) prema širim područjima završnog rada imenuje Fakultetsko vijeće.
2. Povjerenstvo čine mentor i dva nastavnika iz šireg područja završnog rada, s tim da predsjednik Povjerenstva ne može biti mentor, niti komentor.
3. Završni rad ocjenjuje Povjerenstvo za ocjenu završnog rada (Obrazac OB-7-10-3).

**Članak 18.**

1. Završni rad nema javnu obranu.
2. Ocjena završnog rada ulazi u ocjenu uspješnosti studiranja.

## IV.2. Završni rad na preddiplomskom sveučilišnom studiju Arhitektura i urbanizam

### IV.2.1. Zahtjev za imenovanje mentora završnog rada

**Članak 19.**

Student preddiplomskog sveučilišnog studija Arhitektura i urbanizam (u daljnjem tekstu: Studij) podnosi zahtjev za imenovanje mentora završnog rada prije početka posljednjeg semestra Studija.

**Članak 20.**

1. U zahtjevu za imenovanje mentora završnog rada na preddiplomskom sveučilišnom studiju Arhitektura i urbanizam (Obrazac OB-7-10-1A), student navodi ime mentora, jednoga od nositelja predmeta Urbanističko-arhitektonski studio – završni rad, kod kojega želi raditi završni rad.
2. Student Studija radi završni rad u sklopu predmeta Urbanističko-arhitektonski studio – završni rad. Predmet se izvodi u šestom semestru studija kao obavezan. Nositelji predmeta su mentori na završnom radu.
3. Imenovanje mentora završnog rada provodi Odbor prema rang listi načinjenoj na temelju prosjeka ocjena ostvarenog na prvoj i drugoj godini Studija.

### IV.2.2. Završni rad - postupak

**Članak 21.**

Na osnovi zahtjeva studenta Studija, Odbor je obvezan, najkasnije do 28. veljače, napraviti konačni raspored studenata po mentorima i komentorima te o tome izvijestiti mentore i komentore, studente i Ured za studente.

**Članak 22.**

1. Tema za završni rad na Studiju definira se u okviru predmeta Urbanističko-arhitektonski studio – završni rad.
2. Završni rad izrađuje se tijekom šestog semestra preddiplomskog sveučilišnog studija Arhitektura i urbanizam.

**Članak 23.**

Završni rad mora biti predan do 30. lipnja, a ocjena će biti upisana na ljetnom ispitnom roku predmeta Urbanističko-arhitektonski studio – završni rad, prema rasporedu ispitnih rokova.

**Članak 24.**

1. Sadržaj naslovnice završnog rada prikazan je u Obrascu OB-7-10-4A.
2. Završni rad mora biti uvezan u uvez letvicom i predan u jednom primjerku mentoru, koji će rad pregledati i sastaviti mišljenje s prijedlogom o prihvaćanju ili neprihvaćanju završnog rada i pokretanju daljnjeg postupka (Obrazac OB-7-10-2 ).

### IV.2.3. Ocjena završnog rada

**Članak 25.**

* + - 1. Ako predani završni rad po mišljenju mentora ne zadovoljava svojom kvalitetom i opsegom, vraća ga studentu na doradu.

(2) Ako i nakon dopune završnog rada mentor ocijeni rad negativno, student se upućuje na ponovno upisivanje predmeta Urbanističko-arhitektonski studio – završni rad.

**Članak 26.**

Nakon što je student položio sve ispite i nakon što je mentor pozitivno ocijenio završni rad, student će Uredu za studente dostaviti:

1. potvrdu da je završni rad predan s prijedlogom o prihvaćanju (Obrazac OB-7-10-2)
2. indeks i studentsku iskaznicu
3. obrazac u koji se unose podatci o položenim ispitima (Obrazac OB-7-10-9)
4. izjavu studenta da je ispunio sve obveze za završetak studija (Obrazac OB-7-10-8 )
5. tri primjerka uvezanog završnog rada u uvezu letvicom
6. cjelovitu elektroničku datoteku završnog rada u PDF formatu
7. izjavu studenta o pohrani završnog rada u institucijski, sveučilišni i nacionalni digitalni repozitorij (Obrazac OB-7-10-5)
8. izjavu o izvornost završnog rada (Obrazac OB-7-10-7).

**Članak 27.**

Ured za studente provjerit će dostavljene dokumente studenta iz prethodnog članka ovog Pravilnika i uložiti ih u dosje studenta.

**Članak 28.**

(1) Povjerenstvo za ocjenu završnog rada Studija čini pet članova od kojih su tri člana nositelji predmeta Urbanističko-arhitektonski studio – završni rad, te dva člana iz redova nastavnika izabranih u znanstveno-nastavno zvanje iz polja građevinarstva i/ili temeljnih tehničkih znanosti. Predsjednik Povjerenstva ne može biti mentor.

(2) Završni rad ocjenjuje Povjerenstvo za ocjenu završnog rada (Obrazac OB-7-10-3).

**Članak 29.**

1. Završni rad nema javnu obranu.
2. Ocjena završnog rada ulazi u ocjenu uspješnosti studiranja.

## IV.3. Evidencija o završnim radovima

**Članak 30.**

Fakultet vodi evidenciju o završnim radovima na preddiplomskom sveučilišnom studiju Građevinarstvo, preddiplomskom stručnom studiju Građevinarstvo i preddiplomskom sveučilišnom studiju Arhitektura i urbanizam, sukladno važećem Zakonu o znanstvenoj djelatnosti i visokom obrazovanju.

# DIPLOMSKI RAD

## V.1. Zahtjev za dodjelu teme diplomskog rada

**Članak 31.**

1. Temu za diplomski rad sastavlja mentor, a odobrava Odbor.
2. Student podnosi zahtjev za dodjelu teme diplomskog rada u posljednjem semestru studija, prema popisu tema diplomskog rada objavljenih na oglasnoj ploči i mrežnoj stranici Fakulteta, najkasnije do 28. veljače.

**Članak 32.**

1. U zahtjevu za dodjelu teme diplomskog rada (Obrazac OB-7-11-1) student mora navesti tri teme iz kojih želi raditi diplomski rad.
2. Dodjelu tema provodi Odbor prema rang listi načinjenoj na temelju prosjeka ocjena ostvarenog na prvoj godini diplomskog sveučilišnog studija, odnosno specijalističkog diplomskog stručnog studija.
3. Tema diplomskog rada odobrava se najdulje na dvije godine. Ako student ne izradi diplomski rad u navedenom roku, obvezan je podnijeti novi zahtjev za dodjelu teme (OB-7-11-7).
4. Studenti koji su stipendisti ili korisnici kredita, mogu dobiti temu diplomskog rada u skladu s potrebama tvrtke, stipenditora, odnosno kreditora.
5. Studenti mogu, na prijedlog mentora, dobiti temu diplomskog rada iz stručnih ili znanstveno-istraživačkih tema koje se obrađuju na Fakultetu, a koje nisu prethodno objavljene na popisu tema.
6. Studenti mogu, uz suglasnost mentora, obraditi temu diplomskog rada koja nije objavljena na popisu tema, tijekom obavljanja studentske prakse u trajanju od najmanje dva mjeseca.
7. Studenti mogu, uz suglasnost mentora, obraditi temu diplomskog rada tijekom studijskog boravka studenta u inozemstvu putem jednog od oblika službene razmjene studenata (npr. ERASMUS programa).

**Članak 33.**

1. Tema diplomskog rada odobrava se iz predmeta koji se izvode na diplomskom sveučilišnom studiju (Prilog-7-11-1), odnosno specijalističkom diplomskom stručnom studiju koje je student upisao (Prilog-7-11-2).
2. Popis svih predmeta iz prethodnog stavka utvrđuje Fakultetsko vijeće.
3. Diplomski rad mora biti takav da se može izraditi za najdulje tri mjeseca (jedan semestar).

## V.2. Diplomski rad - postupak

**Članak 34.**

1. Za postupak izrade diplomskog rada i provedbu diplomskog ispita zadužen je Odbor.
2. Odbor je obvezan, najkasnije do 1. travnja, napraviti konačni raspored studenata po temama te o tome izvijestiti mentore i komentore, studente i Ured za studente.

**Članak 35.**

1. Ako je student tijekom studija izradio jedan ili više radova koji po svom sadržaju i opsegu odgovaraju diplomskom radu, Odbor može, na prijedlog Povjerenstva kojega imenuje Odbor, taj rad priznati kao diplomski rad.
2. Odbor može, istim postupkom, priznati kao diplomski rad i izum, tehničko unaprjeđenje i sl., ako po svom sadržaju i obujmu odgovara diplomskom radu.

**Članak 36.**

1. Mentor propisuje dinamiku izrade pojedinih cjelina diplomskog rada putem javno objavljenih smjernica za izradu rada.
2. Rad mora biti predan u jednom primjerku mentoru, koji će rad pregledati i sastaviti mišljenje s prijedlogom o prihvaćanju ili neprihvaćanju diplomskog rada i pokretanju daljnjeg postupka (Obrazac OB-7-11-2).
3. Oblik i sadržaj naslovnice diplomskog rada, kao i sastavnice na grafičkim prilozima rada, prikazani su u Obrascu OB-7-11-5.

## V.3. Ocjena diplomskog rada

**Članak 37.**

1. Ako predani diplomski rad po mišljenju mentora ne zadovoljava svojom kvalitetom i opsegom, vratit će rad studentu na dopunu.
2. Ako i nakon dopune rada mentor ocijeni rad negativno, student se upućuje na ponovno pokretanje postupka dobivanja teme diplomskog rada.

**Članak 38.**

1. Nakon što je mentor pozitivno ocijenio diplomski rad, student prijavljuje obranu diplomskog rada, odnosno diplomski ispit.
2. Obrana se prijavljuje Uredu za studente najkasnije 14 dana prije utvrđenog roka za obranu.
3. Uz prijavu student prilaže:
4. potvrdu da je diplomski rad predan s prijedlogom o prihvaćanju

(Obrazac OB-7-11-2)

1. indeks i studentsku iskaznicu
2. obrazac u koji se unose podatci o položenim ispitima (Obrazac OB-7-11-11)
3. izjavu studenta da je ispunio sve uvjete za pristup obrani diplomskog rada (Obrazac OB-7-11-9)
4. tri primjerka tvrdo ukoričenog diplomskog rada
5. cjelovitu elektroničku datoteku diplomskog rada u PDF formatu
6. izjavu o pohrani diplomskog rada u institucijski, sveučilišni i nacionalni digitalni repozitorij (Obrazac OB-7-11-6)
7. izjavu o izvornosti diplomskog rada (Obrazac OB-7-11-10).

**Članak 39.**

Ured za studente provjerit će dostavljene dokumente studenta iz prethodnog članka ovog Pravilnika i uložiti ih u dosje studenta.

**Članak 40.**

1. Nakon prijave diplomskog ispita (Obrazac OB-7-11-8) Odbor imenuje, na prijedlog mentora, Ispitno povjerenstvo za ocjenu diplomskog rada i diplomskog ispita (u daljnjem tekstu Ispitno povjerenstvo) te određuje dan i sat obrane rada.
2. Ispitno povjerenstvo čine mentor i dva nastavnika u znanstveno-nastavnom zvanju iz šireg područja diplomskog rada, s tim da predsjednik Ispitnog povjerenstva ne može biti mentor, niti komentor.

Ispitno povjerenstvo podnosi izvješće Odboru (Obrazac OB 7-11-3).

1. Ispitno povjerenstvo ocjenjuje diplomski rad i obranu diplomskog rada.
2. Između imenovanja Ispitnog povjerenstva i dana obrane diplomskog rada mora proteći najmanje 7 dana.
3. Ispitno povjerenstvo dužno je ocijeniti diplomski rad i upisati ocjene u Zapisnik o diplomskom ispitu (Obrazac OB-7-11-4).

## V.4. Diplomski ispit

**Članak 41.**

1. Diplomski ispit je javan i izvodi se u službenim prostorijama Fakulteta.
2. Diplomski ispit, odnosno obrana diplomskog rada može trajati najdulje trideset minuta.

U to vrijeme uključeno je izlaganje studenta i odgovaranje na pitanja članova Ispitnog povjerenstva koja su u svezi s temom diplomskog rada.

**Članak 42.**

1. Na obrani diplomskog rada vodi se zapisnik u koji se navode imena članova Ispitnog povjerenstva, vrijeme početka i završetka obrane, ocjena diplomskog rada, ocjena obrane, konačna ocjena diplomskog ispita te prosječna ocjena studiranja (Obrazac OB-7-11-4).
2. Ocjena diplomskog ispita ulazi u ocjenu uspješnosti studiranja.
3. Zapisnik vodi tajnik Odbora.
4. Zapisnik potpisuju svi članovi Ispitnog povjerenstva, te predsjednik i tajnik Odbora.

**Članak 43.**

Fakultet vodi evidenciju o diplomskim ispitima, sukladno važećem Zakonu o znanstvenoj djelatnosti i visokom obrazovanju.

**Članak 44.**

Rezultate diplomskog ispita objavljuje predsjednik Odbora, odnosno član Odbora kojega ovlasti predsjednik Odbora ili tajnik Odbora, neposredno nakon završetka obrane diplomskog rada.

**Članak 45.**

Ako pristupnik ne uspije obraniti diplomski rad, Odbor ga upućuje na postupak dobivanja nove teme diplomskog rada.

# VI. SVEČANA PROMOCIJA

## VI.1. Diploma

**Članak 46.**

1. Diploma se uručuje na svečanoj promociji.
2. Diplomu uručuje dekan i dva promotora.
3. Studentu se uz diplomu izdaje i dopunska isprava o studiju (engl. *supplement*).

**Članak 47.**

1. Sadržaj diplome propisan je Pravilnikom o sadržaju diploma i dopunskih isprava o studiju.
2. Oblik diplome i dopunskih isprava propisuje Senat Sveučilišta Josipa Jurja Strossmayera u Osijeku.
3. Diploma se izdaje na hrvatskom jeziku, a dopunska isprava na hrvatskom i engleskom jeziku.
4. Na zahtjev studenta i o njegovu trošku, diploma se može izdati na jednom od svjetskih jezika.

# VII. PRIJELAZNE I ZAVRŠNE ODREDBE

**Članak 48.**

Pri izradbi završnog, odnosno diplomskog rada, studenti su obvezni primjenjivati Hrvatske norme HRN ISO 7144.

**Članak 49.**

Sastavni dio ovog Pravilnika čine:

1. **Obrasci i prilozi za završni rad**

* Popis predmeta iz kojih se može raditi završni rad na preddiplomskom sveučilišnom studiju Građevinarstvo (PRILOG 7-10-1)
* Popis predmeta iz kojih se može raditi završni rad na preddiplomskom stručnom studiju Građevinarstvo (PRILOG 7-10-2)
* Zahtjev za dodjelu predmeta završnog rada (Obrazac OB-7-10-1)
* Zahtjev za imenovanje mentora završnog rada (Obrazac OB-7-10-1A)
* Obvezan oblik i sadržaj naslovnice završnog rada i sastavnice na prilozima na preddiplomskom sveučilišnom studiju Građevinarstvo i preddiplomskom stručnom studiju Građevinarstvo (Obrazac OB-7-10-4)
* Sadržaj naslovnice završnog rada na preddiplomskom sveučilišnom studiju Arhitektura i urbanizam (Obrazac OB-7-10-4A)
* Popis položenih ispita (Obrazac OB-7-10-9)
* Izjava studenta da je ispunio sve obveze za završetak studija (Obrazac OB-7-10-8)
* Potvrdnica mentora o predaji završnog rada (Obrazac OB-7-10-2)
* Izvješće Povjerenstva za ocjenu završnog rada o ocjeni završnog rada (Obrazac OB-7-10-3)
* Izjava studenta o pohrani završnog rada u institucijski, sveučilišni i nacionalni digitalni repozitorij (Obrazac OB-7-10-5)
* Izjava studenta o izvornosti završnog rada (Obrazac OB-7-10-7)
* Zahtjev za novu dodjelu predmeta završnog rada na preddiplomskom sveučilišnom studiju Građevinarstvo i preddiplomskom stručnom studiju Građevinarstvo (Obrazac OB-7-10-6).

**b) Obrasci i prilozi za diplomski/specijalistički diplomski rad**

* Popis predmeta iz kojih se zadaju teme diplomskog rada (Prilog 7-11-1)
* Popis predmeta iz kojih se zadaju teme diplomskog specijalističkog rada (Prilog 7-11-2)
* Zahtjev za dodjelu teme diplomskog/specijalističkog diplomskog rada (Obrazac OB-7-11-1)
* Obvezan oblik i sadržaj naslovnice diplomskog rada i sastavnice na prilozima (Obrazac OB-7-11-5)
* Popis položenih ispita (Obrazac OB-7-11-11)
* Izjava studenta da je ispunio sve uvjete za pristup obrani diplomskog rada (Obrazac OB-7-11-9)
* Potvrdnica mentora o predaji diplomskog/specijalističkog diplomskog rada (Obrazac OB-7-11-2)
* Prijava diplomskog ispita (Obrazac OB-7-11-8)
* Izvješće Ispitnog povjerenstva za ocjenu i obranu diplomskog rada o ocjeni diplomskog rada (Obrazac OB-7-11-3)
* Zapisnik o diplomskom/specijalističkom diplomskom ispitu (Obrazac OB-7-11-4)
* Izjavu o pohrani diplomskog rada u institucijski, sveučilišni i nacionalni digitalni repozitorij (Obrazac OB-7-11-6)
* Izjava studenta o izvornosti diplomskog rada (Obrazac OB-7-11-10)
* Zahtjev za novu dodjelu teme diplomskog/specijalističkog diplomskog rada (Obrazac OB-7-11-7).

**Članak 50.**

Svi pojmovi koji se koriste u ovom Pravilniku, a koji imaju rodnu važnost, bez obzira jesu li korišteni u muškom ili ženskom rodu, obuhvaćaju na jednak način muški i ženski rod.

**Članak 51.**

1. Pravilnik stupa na snagu osmoga dana od dana objave na oglasnoj ploči Fakulteta.
2. Stupanjem na snagu ovoga Pravilnika prestaje važiti Pravilnik o završnim i diplomskim ispitima koji je donijelo Fakultetsko vijeće Građevinskog fakulteta Osijek na 135. redovitoj sjednici, održanoj 8. studenog 2011. godine (KLASA: 003-05-11-01/1 URBROJ: 2158-77-08-11-01) i Odluka o izmjenama i dopunama Pravilnika o završnim i diplomskim ispitima od 10. ožujka 2015. godine (KLASA:003-06/15-02/10 URBROJ:2158-77-08-15-10).

**D E K A N**

izv. prof. dr. sc. Damir Varevac

Pravilnik o završnim i diplomskim ispitima objavljen je na oglasnoj ploči Građevinskog i arhitektonskog fakulteta Osijek dana 17. travnja 2019. godine te je stupio na snagu 25. travnja 2019. godine.

**T A J N I C A**

Iva Vrkić, dipl. iur.

KLASA:

URBROJ:

Osijek, 25. travnja 2019.